**แนวคำถามสัมภาษณ์พรรคการเมือง “ACTIVE PEOPLE; ACTIVE ENVIRONMENT สร้างคนไทยให้กระฉับกระเฉง มีชีวิตชีวา”**

| **ลำดับ** | **ข้อมูลนโยบาย** | **คำถาม ใช่ / ไม่ใช่** | **คำถามปลายเปิด** |
| --- | --- | --- | --- |
| 1 | นโยบาย “1 ตำบล 1 สวนสุขภาพ” เพื่อให้ชุมชนมีพื้นที่สุขภาวะ/พื้นที่สาธารณะ กระจายในทุกพื้นที่ ทุกกลุ่มวัย ทุกกลุ่มเศรษฐานะเข้าถึงได้ | **- 1 ตำบล 1 สวนสุขภาพ ส่งเสริมคนออกกำลัง** | **- ทำอย่างไร ให้ทุกตำบลในประเทศไทยมีสวนสุขภาพ** |
| 2 | นโยบาย “เดิน ปั่น เป็นวิถีชีวิตประจำวัน” เพื่อแก้ปัญหาเมือง/ประกาศนโยบายสนับสนุนการเดินและการใช้จักรยาน ให้เป็นการสัญจรทางเลือกสำหรับทุกเมืองใหญ่ของประเทศ | **- สนับสนุนนโยบายการเดินและปั่นจักรยานในชีวิตประจำวัน** | **- ทำอย่างไรให้คนไทยออกกำลังด้วยการเดินและปั่นจักรยานไปโรงเรียน ไปทำงาน ไปซื้อของใกล้ๆ บ้าน** |
| 3 | นโยบายและสนับสนุนงบประมาณให้สถานพัฒนาเด็ก สถานศึกษาทุกระดับ ทั้งของรัฐและเอกชน เพื่อจัดให้มีหลักสูตร กิจกรรม และการสร้างสภาพแวดล้อมและการดูแลความปลอดภัยที่เอื้อให้เกิดการมีกิจกรรมทางกายของบุคลากร เด็กเล็ก นักเรียน นักศึกษาและชุมชน | **- แก้ปัญหาเด็กติดเกมส์ โดยให้เด็กเล่นสนุกสนานมากขึ้นในโรงเรียนและที่บ้าน** | **- แก้ปัญหาเด็กติดเกมส์อย่างไร** |
| 4 | นโยบายส่งเสริมสนับสนุนให้สถานประกอบการ จัดกิจกรรมและสภาพแวดล้อมที่เอื้อต่อการมีกิจกรรมทางกาย พร้อมทั้งส่งเสริมบุคลากรในองค์กร ให้มีกิจกรรมทางกายอย่างต่อเนื่องและสม่ำเสมอ | **- ให้สถานประกอบการ ที่ทำงานมีอุปกรณ์ออกกำลังกาย มีนโยบายให้คน Active กระฉับกระเฉง** | **- ทำอย่างไรให้คนทำงานกระฉับกระเฉงช่วยกันพัฒนาเศรษฐกิจประเทศและมีสุขภาพดี ไม่ป่วยติดเตียงก่อนวัยอันควร** |
| 5 | การใช้มาตรการทางภาษี มาตรการทางการเงิน รวมถึงองค์ความรู้อื่น ๆ ในการส่งเสริมให้มีกิจกรรมทางกายเพิ่มขึ้น | **- สะสมแต้มออกกำลังกาย แลกการลดหย่อนภาษีและแลกของรางวัลจากที่ต่างๆ** | **- ทำอย่างไร จะกระตุ้นให้คนไทยออกกำลังกาย มีความกระฉับกระเฉง โดยใช้มาตรการภาษี แรงจูงใจอย่างไร** |

**ข้อมูลข้อเสนอเชิงนโยบาย**

**“ACTIVE PEOPLE; ACTIVE ENVIRONMENT สร้างคนไทยให้กระฉับกระเฉง มีชีวิตชีวา”**

**สถานการณ์** ตลอดช่วง 10 ปี ที่ผ่านมา คนไทยทุกช่วงวัยยังไม่กระฉับกระเฉงมากพอที่จะนำไปสู่การมีสุขภาวะที่ดี โดยเด็กและวัยรุ่นไทยมีเพียง 1 ใน 4 เท่านั้นที่มีกิจกรรมทางกายอย่างเพียงพอ ขณะที่ผู้ใหญ่และผู้สูงอายุมีแนวโน้มมีกิจกรรมทางกายเพิ่มขึ้นในช่วงปี 2555-2562 อย่างไรก็ตามคนไทยทุกช่วงวัยเคลื่อนไหวร่างกายลดลงอย่างเห็นได้ชัดช่วงหลังการระบาดของโควิด 19

กิจกรรมทางกายที่เพียงพอ ช่วยให้เด็กมีสมาธิและผลสัมฤทธิ์ทางการศึกษาดีขึ้น มีวิถีแห่งสุขภาวะเมื่อเติบโตเป็นผู้ใหญ่ ช่วยลดโอกาสความเจ็บป่วยด้วยโรคไม่ติดต่อ (NCDs) ทั้งเบาหวาน ความดันโลหิตสูง หัวใจและหลอดเลือด ซึ่งเป็นปัญหาสำคัญที่เป็นสาเหตุการตายที่เพิ่มสูงขึ้นอย่างต่อเนื่องของคนไทย และเป็นภาระด้านค่าใช้จ่ายด้านสุขภาพของประเทศที่เพิ่มขึ้นในอนาคต

ผู้ใหญ่และผู้สูงอายุมีกิจกรรมทางกายที่เพียงพอได้จากการเคลื่อนไหวในการทำงาน โดยเฉพาะในเกษตรกรที่มีสัดส่วนสูงสุดในงานอาชีพของคนไทย ส่วนวัยเรียนและวัยรุ่นใช้เวลาส่วนใหญ่ไปกับการนั่งเรียนและนั่งอยู่หน้าจอเพื่อความบันเทิง ขณะที่โครงสร้างพื้นฐานและสิ่งอำนวยความสะดวกทางกายภาพ เช่น การขาดแคลนพื้นที่สุขภาวะ/พื้นที่สาธารณะ สิ่งกีดขวางทางเดินเท้า ฟุตบาทไม่เรียบ เส้นทางไม่เอื้อต่อวิถีสุขภาพ ในการเดินและการปั่น

การสนับสนุนคนไทยให้มีกิจกรรมทางกายที่เพียงพอ ต้องมุ่งเน้นการมีนโยบายและแผนทั้งในระดับชาติและระดับพื้นที่ บูรณาการกลไกการทำงานร่วมกันของหน่วยงาน องค์กร และภาคีเครือข่ายภาคประชาชน ในการดำเนินการส่งเสริมกิจกรรมทางกายทั้งในการเดินทางสัญจร การทำงาน และการนันทนาการให้กระจายไปสู่ระดับพื้นที่ สร้างและพัฒนาระบบเพื่อเพิ่มแรงจูงใจและการสื่อสาร รวมทั้งการเพิ่มพื้นที่สุขภาวะ/ พื้นที่สาธารณะในเขตชุมชน

**แนวทาง:** ในการผลักดันนโยบายภาครัฐต่อการส่งเสริม Active people Active environment โดย

* ผลักดันนโยบายส่งเสริมพื้นที่สุขภาวะ/พื้นที่สาธารณะในเขตชุมชน อย่างมีส่วนร่วมกับประชาชน/ชุมชน เครือข่ายประชาสังคม ภาคเอกชน และองค์กรในพื้นที่
* เพิ่มพื้นที่สีเขียวเขตเมือง/ชุมชนในสัดส่วน 10 ตารางเมตรต่อคน อย่างกระจายตัว โดยการสนับสนุนการใช้พื้นที่รกร้าง พื้นที่ในการครอบครองของหน่วยงาน องค์กร มาออกแบบเป็นพื้นที่สาธารณะ/พื้นที่สุขภาวะ ที่เชื่อมโยงคน วิถีชีวิต ชุมชนและสิ่งแวดล้อมเข้าด้วยกัน
* สนับสนุนให้กลไกที่มาจากภาคส่วนต่าง ๆ เช่น คณะกรรมการเขตสุขภาพเพื่อประชาชน (กขป.)คณะกรรมการพัฒนาคุณภาพชีวิตระดับอำเภอ (พชอ.) (พชข.) เข้ามามีส่วนร่วม สนับสนุนการดำเนินงานส่งเสริมกิจกรรมทางกาย
* ส่งเสริมการเดิน ปั่น เป็นทางเลือกจนกลายเป็นวิถีชีวิต เพื่อแก้ปัญหาสิ่งแวดล้อม ชะลอการเปลี่ยนแปลงสภาพภูมิอากาศ ลดปัญหาฝุ่นละอองขนาดเล็ก (PM 2.5) ลดปัญหาการเกิดอุบัติเหตุการสัญจร และปัญหาจราจรติดขัดของเมืองใหญ่ ลดการใช้พลังงานในภาคการเดินทางขนส่ง ส่งเสริมสุขภาพ ลดการเกิดโรคไม่ติดต่อเรื้อรัง เพิ่มสมาธิในการเรียน และผลสัมฤทธิ์ทางการศึกษา
* ส่งเสริมการเคลื่อนไหวร่างกายในโรงเรียน ทั้งในห้องเรียนและช่วงพัก และการเดินทางไป-กลับ
* สร้างความรอบรู้ในการมีกิจกรรมทางกายในประชาชนทั่วไป บุคลากรด้านสุขภาพและการศึกษา ผ่านช่องทางที่หลากหลาย

**ข้อเสนอแนะเชิงนโยบาย** ในการผลักดันนโยบายรัฐ “ACTIVE PEOPLE; ACTIVE ENVIRONMENT สร้างคนไทยให้กระฉับกระเฉง มีชีวิตชีวา” โดย

1. ขอให้กระทรวงมหาดไทยโดยกรมส่งเสริมการปกครองท้องถิ่น
   1. ผลักดันนโยบาย “1 ตำบล 1 สวนสุขภาพ” เพื่อให้ชุมชนมีพื้นที่สุขภาวะ/พื้นที่สาธารณะ กระจายในทุกพื้นที่ ทุกกลุ่มวัย ทุกกลุ่มเศรษฐานะเข้าถึงได้
   2. วางหลักเกณฑ์หรือปรับปรุงระเบียบในการออกแบบและการใช้พื้นที่ เส้นทางการสัญจรทั้งในเมือง/ชุมชน และพื้นที่สาธารณะ ที่เอื้อต่อการมีกิจกรรมทางกาย และให้มีมาตรการหรือข้อตกลงในการใช้พื้นที่สาธารณะเพื่อส่งเสริมกิจกรรมทางกายของคนทุกกลุ่มวัย
   3. จัดให้มีและจัดการพื้นที่ในการครอบครองขององค์กรให้เอื้อและกระตุ้นต่อการมีกิจกรรมทางกายของคนทุกกลุ่มวัยในชุมชน
2. รัฐสนับสนุนนโยบาย “เดิน ปั่น เป็นวิถีชีวิตประจำวัน” เพื่อแก้ปัญหาเมือง/ประกาศนโยบายสนับสนุนการเดินและการใช้จักรยาน ให้เป็นการสัญจรทางเลือกสำหรับทุกเมืองใหญ่ของประเทศ
3. รัฐให้ความสำคัญต่อประเด็นนโยบายการส่งเสริมให้คนไทยทุกช่วงวัยมีกิจกรรมทางกายเพิ่มขึ้น และสนับสนุนการขับเคลื่อนนโยบายด้วยกลไกคณะกรรมการเขตสุขภาพเพื่อประชาชน (กขป.) คณะกรรมการพัฒนาคุณภาพชีวิตระดับอำเภอ (พชอ.) และคณะกรรมการพัฒนาคุณภาพชีวิตระดับเขต (พชข.)
4. ขอให้กรมอนามัย กระทรวงสาธารณสุข สนับสนุนแผนแม่บทการส่งเสริมกิจกรรมทางกาย (พ.ศ. 2561 - 2573) อย่างต่อเนื่อง และให้เกิดผลลัพธ์ที่เพิ่มกิจกรรมทางกายของคนไทยและลดปัญหาการเกิดโรคติดต่อไม่เรื้อรัง NCDs
5. ขอให้กระทรวงการพัฒนาสังคมและความมั่นคงของมนุษย์ โดยกรมกิจการเด็กและเยาวชน กรมกิจการสตรีและสถาบันครอบครัว ร่วมกับองค์กรปกครองส่วนท้องถิ่น องค์กรปกครองส่วนท้องถิ่นรูปแบบพิเศษและหน่วยงานอื่นที่เกี่ยวข้อง มีนโยบาย แผนงานและโครงการ เพื่อส่งเสริมให้สถาบันครอบครัวมีกิจกรรมทางกายร่วมกันเพิ่มมากขึ้น
6. ขอให้กระทรวงศึกษาธิการ กระทรวงมหาดไทย กระทรวงการพัฒนาสังคมและความมั่นคงของมนุษย์ มีนโยบายและสนับสนุนงบประมาณให้สถานพัฒนาเด็ก สถานศึกษาทุกระดับ ทั้งของรัฐและเอกชน เพื่อจัดให้มีหลักสูตร กิจกรรม และการสร้างสภาพแวดล้อมและการดูแลความปลอดภัยที่เอื้อให้เกิดการมีกิจกรรมทางกายของบุคลากร เด็กเล็ก นักเรียน นักศึกษาและชุมชน
7. ขอให้กระทรวงแรงงาน โดยกรมสวัสดิการและคุ้มครองแรงงาน กระทรวงอุตสาหกรรม และภาคธุรกิจเอกชน กำหนดให้มีนโยบายส่งเสริมสนับสนุนให้สถานประกอบการ จัดกิจกรรมและสภาพแวดล้อมที่เอื้อต่อการมีกิจกรรมทางกาย พร้อมทั้งส่งเสริมบุคลากรในองค์กร ให้มีกิจกรรมทางกายอย่างต่อเนื่องและสม่ำเสมอ
8. ขอให้กระทรวงมหาดไทย โดยกรมส่งเสริมการปกครองท้องถิ่น องค์กรปกครองส่วนท้องถิ่นองค์กรปกครองส่วนท้องถิ่นรูปแบบพิเศษ สนับสนุนงบประมาณ และให้กองทุนหลักประกันสุขภาพในระดับท้องถิ่นหรือพื้นที่ มีแผนงานและโครงการที่เกี่ยวข้องกับการมีกิจกรรมทางกายของคนทุกกลุ่มวัยในชุมชน
9. ขอให้สำนักงานคณะกรรมการส่งเสริมการวิจัยแห่งชาติ (สกสว.) สนับสนุนให้สถาบันวิจัยระบบสาธารณสุข (สวรส.) ร่วมกับหน่วยงานวิชาการอื่นๆ ศึกษาความเป็นไปได้ในการใช้มาตรการทางภาษี มาตรการทางการเงิน รวมถึงองค์ความรู้อื่น ๆ ในการส่งเสริมให้มีกิจกรรมทางกายเพิ่มขึ้น เพื่อเสนอต่อกระทรวงการคลังและหน่วยงานที่เกี่ยวข้องนำไปพิจารณาดำเนินการ โดยมุ่งเน้นให้เกิดประสิทธิภาพและประสิทธิผลสูงสุด
10. ขอให้สำนักนายกรัฐมนตรีโดยกรมประชาสัมพันธ์ คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) องค์กรสื่อสารมวลชน และเครือข่ายสื่อชุมชนเป็นแกนหลักร่วมกับเครือข่ายสื่ออื่นๆ ในการสื่อสารประชาสัมพันธ์เพื่อการเพิ่มกิจกรรมทางกายและลดพฤติกรรมเนือยนิ่งของคนทุกกลุ่มวัย